"اکينچي" اينسانلارين عادي حوقوقلاردان  بئله محروم اولدوغونو آچيقجاسينا دئييردي. 1877-جي ايلده چيخان 6-جي نؤمره‌ده او يازيردي:"' بيزيم شرعيتيميزه گؤره قولو آزاد ائتمک چوخ بؤيوک ثاواب اولدوغونو بيله-بيله بيز اؤزوموز اؤز خواهيشيميزله بير-بيريميزه قول اولموشوق: رعيّت پادشاها، عؤورت کيشي‌يه، اوشاق آتايا، نؤکر آغايا، شاگيرد اوستايا مگر قول دئييلمي؟ بلي، بيز هاميميز قولوق. بونا سبب بيزيم آتا-بابا عادتلريميزدير. خولاصه، شرقي زمينده آزادليق اولماديغينا بيز آوروپا اهليندن گئري قالميشيق و نه قدر بئله اولسا بيز ترقّی ائتمه‌يه‌جه‌یيک و ائده ده بيلمه‌ريک. '"قزئت باشقا بير مقاله‌ده سؤز آزادليغي‌نین اولماماسيندان يازيردي: "' معلومدور کي، حئيوان هارايا گئتسه گئدر، هر طرفه ايسته‌سه باخار، هر نه ايسته‌سه ائله‌ير، هاچان کئيفي نئجه ايسته‌سه مله‌ير، آما اينسان ‌نینکي اؤز ايسته‌ديگيني ائده بيلمير، حتّي کئيفي ايسته‌ديگي کيمي دانيشا دا بيلمير. '"آزاد سؤز و فيکير سربستليگي‌نین مؤوجود اولماديغيني اوست‌ اؤرتولو شکيلده چاريزمين يئريتديگي سياستله باغلايان "اکينچي"لر سببلردن بيري کيمي کؤهنه قايدالارين دييشديريلمه‌مه‌سينده گؤروردو. قزئت اوست اؤرتولو شکيلده اولسا دا، چاريزم اوصول-ايداره‌سيني، اونون تؤرتديگي جينايتلري تنقيد ائديردي. قزئتين درج ائتديگي بير نئچه خبر بونو ثوبوت ائدير. مثلاً، "پئتئربورقدا دئکابرين 6-دا کازانسکي سوبور کيلسه‌سينده دوعا اوخونان وقتده بير نئچه طلبه و غئيري دؤولتين اوسته نالاييق سؤزلر دانيشيب. ايندي سئنات اونلارين ايشينه باخيب، قطع ائديب چوخونو سيبيره گؤندريب". "اورال کازاکلاري‌نین يئرلرينده تزه عسگري قايدا قويولاندان سونرا بعضي شخصلر اوّل امره راضي اولماديغينا بينان حؤکم اولونوب کي، اونلاري اؤز کولفتلري ايله توتوب تورکوستانا گؤندرسينلر" قزئت جمعيتين ازنلردن و ازيلنلردن عيبارت اولدوغونو آچيق اعتيراف ائديردي.